**বিশ্বকাপে কামিন্সই অস্ট্রেলিয়ার অধিনায়ক**

ওয়ানডে বিশ্বকাপে এবারের আসরে অস্ট্রেলিয়ার নেতৃত্ব দেবেন প্যাট কামিন্স। তবে বিশ্বকাপ খেলার স্বপ্ন ভেঙে গেছে মার্নাস লাবুশেনের। ভারতে অনুষ্ঠেয় বিশ্বকাপের জন্য অস্ট্রেলিয়ার বর্ধিত স্কোয়াডে জায়গা পাননি এই ব্যাটসম্যান।

আগামী মাসে দক্ষিণ আফ্রিকায় ওয়ানডে সিরিজে ও বিশ্বকাপের ঠিক আগে ভারতে ওয়ানডে সিরিজের জন্য সোমবার ১৮ সদস্যের দল ঘোষণা করেছে অস্ট্রেলিয়া। বিশ্বকাপের প্রাথমিক দলও এটিই। এখান থেকেই কমিয়ে পরে ঘোষণা করা হবে বিশ্বকাপের ১৫ সদস্যের চূড়ান্ত দল।

ইংল্যান্ডের বিপক্ষে অ্যাশেজ সিরিজে কব্জি ভেঙে যায় কামিন্সের। তখন জানানো হয়েছিল এই ইনজুরি সেরে উঠতে কমপক্ষে ছয় সপ্তাহ লাগবে। তাই তার বিশ্বকাপ খেলা নিয়ে কিছুটা হলেও শঙ্কা ছিল। তবে সব শঙ্কা উড়িয়ে অজিদের নেতৃত্বে থাকছেন তিনিই। বিশ্বকাপ শুরুর আগেই খেলায় ফিরে আসার আশা করছেন তারা।

কামিন্সের ইনজুরি নিয়ে প্রধান নির্বাচক জর্জ বেইলি বলেছেন, 'গুরুত্বপূর্ণ বিশ্বকাপ অভিযানের আগে প্যাটের জন্য জোর করে বিশ্রামের সময়টিকে আমরা ইতিবাচক হিসেবে দেখছি। বিশ্বকাপের আগে বেশ কয়েকটি ম্যাচ খেলতে পারবে, যা ওর ভালো প্রস্তুতির জন্য যথেষ্ট।'

অস্ট্রেলিয়ার ওয়ানডে দল: প্যাট কামিন্স (অধিনায়ক), শন অ্যাবট, অ্যাশটন অ্যাগার, অ্যালেক্স কেয়ারি, ন্যাথান এলিস, ক্যামেরন গ্রিন, অ্যারন হার্ডি, জশ হেইজেলউড, ট্রাভিস হেড, জশ ইংলিস, মিচেল মার্শ, গ্লেন ম্যাক্সওয়েল, তানভির স্যাঙ্ঘা, স্টিভেন স্মিথ, মিচেল স্টার্ক, মার্কাস স্টয়নিস, ডেভিড ওয়ার্নার, অ্যাডাম জ্যাম্পা।